次范益謙遷居九江經過上饒見贈韻
作者：曾幾
朝代：宋

paragraphs: 君爲九江行，意有風雨快。
維舟玉溪畔，未割故人愛。
停杯一問我，請以所聞對。
九江萬事好，賞詠看前輩。
巖巖匡俗廬，頂踵極高大。
其中藏曲折，願勿遺瑣碎。
煙波湓浦游，風月庾樓會。
以兹供筆硯，安得有蕪累。
矧君著幽禪，直欲入三昧。
飽參山南北，毋問人顯晦。
歸來亦何云，聖處果何在。
要知方策間，即有文字外。
我今如是說，初不墮荒怪。
屋漏實臨之，斯言尚無愧。